钦定古今图书集成/明伦汇编/氏族典/第455卷 > 宋一鹤
## 钦定古今图书集成/明伦汇编/氏族典/第455卷 > 宋一鹤

按《明外史宋一鹤传》：“一鹤，宛平人。为诸生，见天下大
乱，即究心兵事。崇祯三年，举于乡，授教谕，以荐迁丘
县知县。巡按御史禹好善荐其知兵，授兵部员外郎。
寻擢天津兵备佥事，改饬汝南兵备，进副使，调郧阳。
十年，湖广巡抚方孔炤罢，用杨嗣昌荐，擢右佥都御
史代之。一鹤起乡举，不十年，骤秉节钺，廷臣不能无”
忮。御史卫周引上疏丑诋，一鹤亦连疏引疾。帝疑其
伪，下所司严核。先以襄阳陷，夺职戴罪。汝宁被围，命
一鹤赴救。方行，城已陷，李自成复陷襄阳，连陷德安、
荆州。一鹤以献陵为重，急赴承天。贼已骤至，犯陵攻
承天。明年城陷，一鹤自经巡按御史李振声执去，被
杀。总兵钱中选创死。知府王畿、钟祥知县萧汉俱死之。分巡副使张凤翥，当城将陷时，夺围出，击中三刃，
裹创走。募兵竟，以创重卒。